L'Eliana entrega lots nadalencs a 95 famílies beneficiàries d'ajudes socials
22 de desembre de 2022

Els Serveis Socials d'Atenció Primària de l'Eliana han repartit aquesta setmana, i coincidint amb l'arribada del Nadal, 95 lots alimentaris a les famílies vulnerables del municipi que han sigut beneficiàries d'ajudes econòmiques municipals amb la finalitat de contribuir a celebrar en millors condicions aquestes festes.

L'Ajuntament ha destinat aquest any 2022 més de 177.000 euros a prestacions econòmiques de serveis socials, una ajudes destinades a cobrir les necessitats més bàsiques principalment relacionades amb la manutenció, l'habitatge i l'accés a recursos normalitzats, amb la finalitat de previndre situacions d'exclusió i pobresa.

Les famílies que puguen trobar-se en aquesta situació de necessitat, ja poden reservar cita prèvia per a sol·licitar les ajudes del pròxim any 2023, bé personant-se en el centre de Serveis Socials situat al carrer Félix Rodríguez de la Fuente, 4 o bé cridant al telèfon 96 275 80 30 i marcant l'extensió 504.

L'edil de Polítiques Socials, Maria José Valenzuela, ha recordat que el Consistori posa a la disposició dels elianers i elianeres recursos i prestacions per a l'assoliment del seu ple desenvolupament, així com la prevenció, tractament i eliminació de les causes de desigualtat i exclusió.